CELEX: 32017R0001
Language: sl
Date: 2017-01-03 00:00:00
Title: Izvedbena uredba Komisije (EU) 2017/1 z dne 3. januarja 2017 o postopkih za identifikacijo plovila v skladu z Direktivo 2013/53/EU Evropskega parlamenta in Sveta o plovilih za rekreacijo in osebnih plovilih (Besedilo velja za EGP. )

4.1.2017   
            
            
               SL
            
            
               Uradni list Evropske unije
            
            
               L 1/1
            
         IZVEDBENA UREDBA KOMISIJE (EU) 2017/1
   z dne 3. januarja 2017
   o postopkih za identifikacijo plovila v skladu z Direktivo 2013/53/EU Evropskega parlamenta in Sveta o plovilih za rekreacijo in osebnih plovilih
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (1) ter zlasti člena 49(1)(c) Direktive,
   ob upoštevanju naslednjega:
   
               (1)
            
            
               Za zagotovitev boljšega izvajanja sistema kodiranja, ki se zahteva za identifikacijo plovila v skladu z Direktivo 2013/53/EU, za lažje sodelovanje med državami članicami in večjo preglednost je treba določiti minimalna pravila o postopku za dodelitev in upravljanje edinstvene kode proizvajalca.
            
         
               (2)
            
            
               Primerno je določiti, da je vsaka država članica pristojna za imenovanje nacionalnega organa ali telesa za dodelitev edinstvene kode proizvajalca, ki bo ključna kontaktna točka za dodelitev in upravljanje kod proizvajalca.
            
         
               (3)
            
            
               Ukrepi iz te uredbe so v skladu z mnenjem Odbora direktive o plovilih za rekreacijo, ustanovljenega v skladu s členom 50(1) Direktive 2013/53/EU –
            
         SPREJELA NASLEDNJO UREDBO:
   POGLAVJE 1
   
      SPLOŠNE DOLOČBE
   
   Člen 1
   Predmet urejanja
   Ta uredba določa pravila za identifikacijo plovila, zlasti pravila za dodelitev in upravljanje kod proizvajalca.
   Člen 2
   Opredelitve pojmov
   V tej uredbi se uporabljajo naslednje opredelitve pojmov:
   
               (a)
            
            
               „nacionalni organ“ pomeni organ, ki ga imenuje nacionalni organ vsake države članice za dodeljevanje edinstvene kode proizvajalca;
            
         
               (b)
            
            
               „država, kjer ima proizvajalec sedež“ pomeni državo, kjer ima proizvajalec registriran sedež, če gre za pravno osebo, ali stalni naslov, če gre za fizično osebo;
            
         
               (c)
            
            
               „nacionalni register“ pomeni register vsake države članice, v katerem je registrirana edinstvena koda proizvajalca za proizvajalce s sedežem na njihovem ozemlju;
            
         
               (d)
            
            
               „register tretje države“ pomeni register platforme Komisije za sodelovanje, v katerem je registrirana edinstvena koda proizvajalca za proizvajalce s sedežem v tretji državi;
            
         
               (e)
            
            
               „register države članice“ pomeni skupek nacionalnih registrov v okviru platforme Komisije za sodelovanje;
            
         
               (f)
            
            
               „register priglašenih organov“ pomeni register platforme Komisije za sodelovanje, kjer je registrirana identifikacijska koda ugotavljanja skladnosti po izdelavi.
            
         POGLAVJE 2
   
      SESTAVA IDENTIFIKACIJSKE ŠTEVILKE PLOVILA
   
   Člen 3
   Identifikacijska številka plovila
   1.   Identifikacijska številka plovila vsebuje naslednje podatke v naslednjem vrstnem redu:
   
               (a)
            
            
               kodo države proizvajalca, ki navaja sedež proizvajalca;
            
         
               (b)
            
            
               edinstveno kodo proizvajalca, ki jo dodeli nacionalni organ države članice. Vendar pa isto kombinacijo znakov, ki oblikujejo edinstveno kodo proizvajalca in jo izdaja nacionalni organ ali telo ene države članice, lahko izda tudi nacionalni organ ali telo druge države članice z razliko v kodi države proizvajalca;
            
         
               (c)
            
            
               edinstveno serijsko številko, ki jo dodeli proizvajalec za identifikacijo plovila in jo uporabi samo enkrat. Vendar pa isto kombinacijo znakov lahko uporabi tudi drug proizvajalec z razliko v kombinaciji edinstvene kode proizvajalca in kode države proizvajalca;
            
         
               (d)
            
            
               mesec in leto proizvodnje;
            
         
               (e)
            
            
               leto modela, ki ustreza letu načrtovane postavitve določenega plovila na trg.
            
         2.   Sestava identifikacijske številke plovila ustreza drugemu odstavku točke 2.1 Priloge I k Direktivi 2013/53/EU.
   POGLAVJE 3
   
      DODELJEVANJE IN UPRAVLJANJE EDINSTVENE KODE PROIZVAJALCA
   
   Člen 4
   Dodelitev edinstvene kode proizvajalca
   1.   Edinstveno kodo proizvajalca dodeli nacionalni organ ali telo države članice na zahtevo proizvajalca ali njegovega pooblaščenega zastopnika v skladu s členom 6 ali 7.
   2.   Nacionalni organ ali telo države članice edinstveno kodo proizvajalcu izda in dodeli samo enkrat. Vsak proizvajalec ima le eno edinstveno kodo, ki jo uporablja na trgu Unije.
   Člen 5
   Nacionalni organ za dodelitev edinstvene kode proizvajalca
   1.   Vsaka država članica določi nacionalni organ ali telo, ki je pristojno za dodelitev edinstvene kode proizvajalca.
   2.   Vsaka država članica Komisiji sporoči nacionalni organ ali telo, pooblaščeno za dodelitev edinstvene kode proizvajalca.
   Člen 6
   Postopek dodelitve edinstvene kode proizvajalca proizvajalcu s sedežem v državi članici Unije
   1.   Pred dajanjem plovila na trg Unije proizvajalec vloži zahtevek za dodelitev edinstvene kode proizvajalca nacionalnemu organu ali telesu države članice, v kateri ima sedež, v jeziku, ki ga organ, pri katerem je zahtevek vložen, brez težav razume, v skladu z njegovo odločbo.
   2.   Zahtevku iz odstavka 1 se priloži kopija dokumenta, ki dokazuje, da ima proizvajalec sedež v državi članici, v jeziku, ki ga organ, pri katerem je zahtevek vložen, brez težav razume, v skladu z njegovo odločbo.
   3.   Ko nacionalni organ ali telo preveri zahtevek, dodeli edinstveno kodo proizvajalca v skladu s členom 4.
   4.   Vsaka država članica zagotovi, da je edinstvena koda proizvajalca registrirana v njenem nacionalnem registru. Podatki morajo biti na voljo vsem državam članicam v registru držav članic.
   Člen 7
   Postopek dodelitve edinstvene kode proizvajalca proizvajalcu s sedežem v tretji državi
   1.   Pred dajanjem plovila na trg Unije proizvajalec s sedežem v tretji državi ali njegov pooblaščeni zastopnik vloži zahtevek za dodelitev edinstvene kode proizvajalca nacionalnemu organu ali telesu države članice, na ozemlju katere namerava dati na trg plovilo, v jeziku, ki ga organ, pri katerem je zahtevek vložen, brez težav razume, v skladu z njegovo odločbo. Zahtevek vloži samo v eni državi članici.
   2.   Zahtevku iz odstavka 1 se priloži kopija dokumenta, ki dokazuje, da ima proizvajalec sedež v navedeni državi, v jeziku, ki ga organ, pri katerem je zahtevek vložen, brez težav razume, v skladu z njegovo odločbo.
   3.   Nacionalni organ ali telo države članice po prejemu zahtevka od proizvajalca v registru tretje države preveri, katere kombinacije kod so na voljo, in tako zagotovi, da je proizvajalec prvič vložil zahtevek v kateri koli državi članici.
   4.   Po preverjanju iz odstavka 3 nacionalni organ ali telo države članice vnese ime in naslov proizvajalca v register tretje države in tako navede, da je država članica začela dodelitev edinstvene kode proizvajalca.
   5.   Ko nacionalni organ ali telo preveri zahtevek, proizvajalcu dodeli edinstveno kodo proizvajalca v skladu s členom 4. Proizvajalcu s sedežem v tretji državi nacionalni organ samo ene države članice dodeli samo eno edinstveno koda proizvajalca.
   6.   Ko nacionalni organ ali telo dodeli edinstveno kodo proizvajalca proizvajalcu s sedežem v tretji državi, kodo registrira v registru tretjih držav.
   Člen 8
   Postopek v primeru ugotavljanja skladnosti po izdelavi
   1.   V primeru ugotavljanja skladnosti po izdelavi, kakor je navedeno v členih 19 in 23 Direktive 2013/53/EU, kadar mora priglašeni organ na lastno odgovornost namestiti identifikacijsko številko plovila, je edinstvena koda proizvajalca navedena z identifikacijsko kodo ugotavljanja skladnosti po izdelavi, ki jo dodeli nacionalni organ države članice, v kateri ima sedež priglašeni organ.
   2.   Ko nacionalni organi dodelijo identifikacijsko kodo ugotavljanja skladnosti po izdelavi, kodo registrirajo v registru priglašenih organov.
   Člen 9
   Pristojbine
   Države članice lahko določijo pravila o pristojbinah, ki se uporabljajo za dodelitev edinstvene kode proizvajalca.
   POGLAVJE 4
   
      KONČNE DOLOČBE
   
   Člen 10
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 3. januarja 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 28.12.2013, str. 90.